Wiens gamle bydel er på UNESCO’s kulturarvsliste, så der vil du formentlig opholde dig en del grundet de smukke omgivelser samt de mange butikker og spisesteder i området. Et af byens mange højdepunkter er barokslottet Schönbrunn med en fabelagtig arkitektur samt 1441 værelser, hvoraf 45 af dem er åbne for turister. Den verdensberømte spanske rideskole er også et besøg værd, hvor du kan opleve et af de ikoniske hesteshows i kejserlige rammer. Operahuset Staatsoper, hvor store komponister som Mahler og Strauss har holdt til, er et must see for enhver rejsende. En af de bedste udsigter får du fra det 252 meter høje Donauturm, hvor der også er restaurant i 165 meters højde.